Document ID: 32006R1915

UREDBA KOMISIJE (ES) št. 1915/2006
z dne 18. decembra 2006
o nadaljevanju predhodnega nadzora Skupnosti nad uvozom nekaterih železnih in jeklenih izdelkov s poreklom iz nekaterih tretjih držav
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 3285/94 z dne 22. decembra 1994 o skupnih pravilih za uvoz in o razveljavitvi Uredbe (ES) št. 518/94 (1) in zlasti člena 11 Uredbe,
ob upoštevanju Uredbe Sveta (ES) št. 519/94 z dne 7. marca 1994 o skupnih pravilih za uvoz iz nekaterih tretjih držav in o razveljavitvi uredb (EGS) št. 1765/82, (EGS) št. 1766/82 in (EGS) št. 3420/83 (2) in zlasti člena 9 Uredbe,
po posvetovanjih s svetovalnimi odbori,
ob upoštevanju naslednjega:
(1)
Komisija je z Uredbo (ES) št. 76/2002 (3) uvedla predhodni nadzor Skupnosti nad uvozom nekaterih železnih in jeklenih izdelkov s poreklom iz tretjih držav. Navedena uredba je bila spremenjena z Uredbo Komisije (ES) št. 1337/2002 (4), da bi se razširil obseg nadzora, ter z Uredbama (ES) št. 2385/2002 (5) in (ES) št. 469/2005 (6).
(2)
Statistika o zunanji trgovini Skupnosti ni na voljo za obdobja, predvidena v Uredbi Komisije (ES) št. 1917/2000 (7).
(3)
Čeprav se je stanje od uvedbe nadzora leta 2002 spremenilo, razvoj na svetovnem trgu jekla še naprej zahteva zanesljiv in hiter informacijski sistem za prihodnji uvoz Skupnosti.
(4)
Od leta 2003 je kitajski trg glavni razlog za zelo pomembno povečanje povpraševanja po jeklenih izdelkih. Kitajska je zelo hitro povečevala svojo proizvodno zmogljivost. Kitajska proizvodnja surovega jekla se je povečala s 129 milijonov ton v letu 2000 na 349 milijonov ton v letu 2005, kar pomeni porast svetovnega deleža s 15,4 % na 36 % v istem obdobju, proizvodna zmogljivost, zaradi katere bi kitajska proizvodnja v letu 2006 lahko še rasla, pa se še povečuje. Uvoz EU iz Kitajske je v letu 2004 znašal 0,9 milijonov ton, v letu 2005 pa 1,6 milijonov ton. Kitajska je bila v letu 2004 neto uvoznik s 15 milijoni ton, v letu 2006 pa bo postala neto izvoznik. Predvideva se lahko, da se bo ta trend zmanjševanja uvoza in povečevanja izvoza na Kitajskem nadaljeval, kar bo povzročilo znatno kopičenje jeklenih izdelkov na svetovnem trgu in iskanje novih trgov zanje.
(5)
Zadnja statistika o uvozu, ki so na voljo za štiri glavne vrste izdelkov, namreč za ploščate izdelke, podolgovate izdelke, cevi in votle profile ter polgotove izdelke, so za prvo polovico leta 2006 pokazali povprečno povečanje za 11 % v primerjavi z istim obdobjem v letu 2005, za ploščate in podolgovate izdelke pa za 18 % in 13 %. Skupni uvoz v letu 2005 je znašal 26,2 milijonov ton v primerjavi z 20 milijoni ton v letu 2002, kar kaže skupno povečanje uvoza v treh letih za 31 %.
(6)
Analiza prvih dveh četrtletij leta 2006 kaže nadaljevanje visoke stopnje uvoza v navedenem obdobju, in sicer skupno povečanje za 29 %, medtem ko podatki za tretje četrtletje navedenega leta kažejo na nadaljnji trend povečevanja.
(7)
Poleg tega so cene na trgu Skupnosti tako kot na trgu ZDA še vedno visoke in so od cen na azijskem trgu na splošno višje za 20 do 30 %. Ta diferenciacija cen bo verjetno pritegnila interes izvoznikov iz tretjih držav in v letu 2006 so že bili opaženi prvi znaki nižanja cen na ameriškem trgu in na trgih nekaterih evropskih držav.
(8)
Poleg tega statistike zaposlenosti pri proizvajalcih EU kažejo znaten upad, in sicer s 414 500 ljudi leta 2000 na 404 700 leta 2001, 390 200 leta 2002, 383 800 leta 2003, 375 900 leta 2004 in 347 000 leta 2005, kar je približno 16 % v 5 letih.
(9)
Na podlagi novih trendov pri uvozu jeklenih izdelkov, nedavnega razvoja na kitajskem trgu, vedno hitrejšega povečevanja uvoza, zelo velikih razlik v cenah med jeklenimi izdelki na trgu EU in tistimi na trgih tretjih držav ter že znatnih izgub delovnih mest v preteklih letih se lahko šteje, da obstaja nevarnost škode za proizvajalce Skupnosti v smislu člena 11 Uredbe (ES) št. 3285/94.
(10)
Zato je v interesu Skupnosti, da se predhodni nadzor Skupnosti nad uvozom nekaterih jeklenih izdelkov ohrani za zagotovitev izčrpnih statističnih podatkov za hitro analizo uvoznih trendov. Ob upoštevanju omenjenega pričakovanega razvoja in dejstva, da so druge večje države, ki proizvajajo jeklo, uvedle ali podaljšale podobne nadzorne sisteme do leta 2009, je primerno navedeni sistem ohraniti do 31. decembra 2009.
(11)
Poleg tega je zato, da bi zmanjšali nepotrebne omejitve in ne bi preveč motili dejavnosti družb blizu meja, je zaželeno povečati obseg manjših količin, izključenih iz obsega predhodnega nadzora Skupnosti. Zato je treba neto uvoz, ki se izključi iz uporabe te uredbe, povečati na 2 500 kilogramov.
(12)
Zaželeno je, da ta uredba začne veljati na dan objave, da se podatki zberejo čim prej -
SPREJELA NASLEDNJO UREDBO:
Člen 1
Uredba (ES) št. 76/2002, kakor je bila spremenjena z uredbami (ES) št. 1337/2002, (ES) št. 2385/2002 in (ES) št. 469/2005, se spremeni:
1.
V členu 1 se odstavek 3 nadomesti z naslednjim besedilom:
„3. Uvoz, katerega neto masa ne presega 2 500 kilogramov, se izključi iz uporabe te uredbe“;
2.
V členu 6 se datum „31. decembra 2006“ nadomesti z datumom „31. decembra 2009“.
Člen 2
Za jeklene izdelke iz te uredbe, odpremljene pred 1. januarjem 2007, ki se v Bolgariji in Romuniji dajo v prosti promet po 1. januarju 2007, se ne zahteva listina o nadzoru, če je bilo blago odpremljeno pred 1. januarjem 2007. Kot dokazilo za datum odpreme je treba predložiti tovorni list ali drug prevozni dokument, ki ga organi Skupnosti priznajo kot enakovrednega.
Člen 3
Ta uredba začne veljati na dan objave v Uradnem listu Evropske unije.
Člen 2 začne z odstopanjem veljati le pod pogojem in z dnem začetka veljavnosti Pogodbe o pristopu Bolgarije in Romunije k Evropski uniji.
Ta uredba je v celoti zavezujoča in se neposredno uporablja v vseh državah članicah.
V Bruslju, 18. decembra 2006

Labels: 3
1